**РЕПУБЛИКА СРПСКА**

**МИНИСТАРСТВО ПРИВРЕДЕ И ПРЕДУЗЕТНИШТВА**

**Е**

**НАЦРТ**

**ЗАКОН**

**О ИЗМЈЕНАМА И ДОПУНАМА ЗАКОНА О**

**РАЗВОЈУ МАЛИХ И СРЕДЊИХ ПРЕДУЗЕЋА**

**Бања Лука, мај 2024. године**

**Нацрт**

**ЗАКОН**

**О ИЗМЈЕНАМА И ДОПУНАМА ЗАКОНА О**

**РАЗВОЈУ МАЛИХ И СРЕДЊИХ ПРЕДУЗЕЋА**

Члан 1.

У Закону о развоју малих и средњих предузећа („Службени гласник Републике Српске“, бр. 50/13 и 84/19) у члану 10. у тачки а), као и у цијелом тексту Закона, осим у члану 4. ријеч: „женског“ замјењује се ријечима: „предузетништво жена“ у одговарајућем падежу, а ријеч: „социјалног“ замјењује се ријечју: „друштвеног“ у одговарајућем падежу.

У тачки б) додаје се нова подтачка 1, која гласи:

„1) благовремено препознавање тешкоћа у пословању МСП и пружање подршке МСП за отклањање тих тешкоћа,“.

Досадашње подтачке 1), 2), 3) и 4) постају подтачке 2), 3), 4) и 5).

Члан 2.

Члан 12. мијења се и гласи:

„(1) Стратегија развоја малих и средњих предузећа у Републици Српској (у даљем тексту: Стратегија) је свеобухватан документ са основним циљевима, мјерама и носиоцима развоја МСП.

(2) Министарство привреде и предузетништва (у даљем тексту: Министарство), у сарадњи са субјектима из члана 11. овог закона, утврђује и припрема основне елементе за израду Стратегије, у складу са прописима из области стратешког планирања.

(3) Влада Републике Српске (у даљем тексту: Влада) доноси Стратегију у складу са прописима из области стратешког планирања.

(4) Поред Стратегије, Влада може донијети и стратегију развоја предузетништва жена, у складу са прописима из области стратешког планирања.“

Члан 3.

У члану 13. став 1. мијења се и гласи:

„(1) Министарство, у сарадњи са субјектима из члана 11. овог закона, спроводи, прати и извјештава Владу о спровођењу Стратегије и других стратешких докумената из ове области у складу са прописима из области стратешког планирања.“

Послије става 4. додају се нови ст. 5. и 6. који гласе:

„(5) Министарство, у сарадњи са субјектима из члана 11. овог закона, припрема Годишњи извјештај за област МСП, који усваја Влада.

(6) Извјештај из става 5. овог члана обавезно садржи макроекономске показатеље, статистичке податке, реализацију политика, пројеката и друге битне податке и закључке у циљу унапређења стања у овој области.“

Члан 4.

Члан 16. мијења се и гласи:

„(1) Корисници подстицајних средстава могу бити сљедећи субјекти са сједиштем у Републици Српској и то:

1) МСП,

2) развојне агенције, установе, коморе и удружења које су основане са циљем заступања интереса и подршке у области МСП или предузимају активности у вези са том облашћу,

3) јединице локалне самоуправе.

(2) Субјекти из става 1. овог члана остварују право на подстицајна средства по основу пројекта.

(3) Пројекат је документ у којем се наводе активности које се предузимају ради остваривања одређеног пословног циља, уз одређивање временског периода и новчаних средстава, потребних за реализацију пројектних активности.“

Члан 5.

У члану 17. у ставу 1. послије ријечи: „МСП“ додаје се запета и ријечи: „промоције МСП“.

Члан 6.

Члан 18. мијења се и гласи:

„Подстицајна средства за побољшање конкурентности МСП додјељују се у циљу реализације пројеката који за намјену могу имати:

а) успостављање међународних стандарда који се тичу пословања МСП,

б) дигиталну трансформацију пословних процеса,

в) набавку опреме за МСП,

г) примјену пословних и техничких иновација у пословању,

д) пружање стручних услуга и едукација у области МСП,

ђ) очување традиционалних заната.“

Члан 7.

Послије члана 18. додаје се нови члан 18а. који гласи:

„18а.

„Подстицајна средства за промоцију МСП додјељују се у циљу реализације пројеката који за намјену могу имати:

а) организовање заједничког наступа МСП на сајмовима у иностранству,

б) организовање сајма,

в) организовање конференције.“

Члан 8.

Члан 19. мијења се и гласи:

„Подстицајна средства за успостављање и јачање предузетничке инфраструктуре додјељују се у циљу реализације пројеката који за намјену могу имати:

а) изградњу инфраструктуре у пословној зони,

б) адаптацију простора и набавку опреме за потребе предузетничког инкубатора и других облика предузетничке инфраструктуре осим пословних зона.“

Члан 9.

У члану 21. ст. 1. и 2. мијењају се и гласе:

„(1) За сваку врсту и сврху додјеле подстицаја из члана 17. став 1. овог закона министар именује комисију за спровођење поступка додјеле подстицајних средстава.

(2) Комисију из става 1. овог члана чини пет чланова, од којих су три члана из Министарства, док се преостала два члана, а у зависности од врсте и сврхе додјеле подстицаја, именују на сљедећи начин:

а) за побољшање конкурентности МСП по један представник комора које заступају интересе привредних друштава и самосталних предузетника,

б) за промоцију МСП представници других ресорно надлежних министарстава,

в) за успостављање и јачање предузетничке инфраструктуре по један представник министарства надлежног за локалну самоуправу и Савеза општина и градова Републике Српске.“

Члан 10.

У члану 26. у ставу 2, као и у цијелом тексту Закона, запета и ријечи: „високо образовање и информационо друштво“ замјењују се ријечима: „и високо образовање“ у одговарајућем падежу, а ријечи: „Занатско-предузетничке коморе Републике Српске“ замјењују се ријечима: „коморе која заступа интересе самосталних предузетника“ у одговарајућем падежу.

Члан 11.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум, НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**НАЦРТА ЗАКОНА О ИЗМЈЕНАМА И ДОПУНАМА ЗАКОНА О**

**РАЗВОЈУ МАЛИХ И СРЕДЊИХ ПРЕДУЗЕЋА**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68 т. 6. и 8. Устава Републике Српске, према којима Република Српска, између осталог, уређује и обезбјеђује својинске и облигационе односе и заштиту свих облика својине, правни положај предузећа и других организација, њихових удружења и комора, основне циљеве и правце привредног развоја, као и у члану 70. став 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

**IV РАЗЛОЗИ ЗА ДОНОШЕЊЕ ЗАКОНА**

Програмом рада Народне скупштине Републике Српске за 2024. годину планирано је усвајање Закона о измјенама и допунама Закона о развоју малих и средњих предузећа.

Област МСП обухвата самосталне предузетнике, привредна друштва и друга правна лица, која испуњавају прописане критеријуме за остваривање права на статус МСП. Субјекти из ове области чине 99,7% од укупног броја привредних субјеката и запошљавају 70,9% од укупног броја запослених у Републици Српској.

С обзиром на значај области МСП, разлози за доношење овог закона су усклађивање са прописима из области стратешког планирања и потпуније прописивање сврхе и намјене подстицајних средстава која се додјељују у области МСП, као и прецизније одређивање корисника тих средстава.

Прописи из области стратешког планирања уређују да Влада Републике Српске доноси секторске стратегије. У складу с тим, овим законом мијења се поступак и надлежни орган за доношење Стратегије развоја МСП у Републици Српској, као свеобухватног документа са основним циљевима, визијом и правцима средњорочног развоја у овој области.

Интервенцијама у дијелу Закона којим се уређује поступак додјеле подстицајних средстава за развој МСП остварује се боља транспарентност и приступачност мјера у овој области. На тај начин успоставља се комплетнији основ за квалитетно спровођење поступака додјеле подстицајних средстава у овој области, а све у циљу постизања веће успјешности и бољих ефеката тог поступка.

Поред суштинских измјена и новина, овим законом врши се и формално усаглашавање назива органа и организација, које имају активности и задужења у области малих и средњих предузећа.

Осим наведеног, предложеним законским рјешењем прецизније се нормирају и дефиниције појединих појмова из ове области.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. појам „женско предузетништво“ замјењује се са појмом „предузетништво жена“. Ова измјена предузима се због чињенице да се под појмом предузетништво жена свеобухватније посматрају све активности у овој области, од доношења политика, конкретне подршке овој области и самог сегмента привреде у власништву жена.

Такође, овим чланом и појам „социјално предузетништво“ замјењује се са појмом „друштвено предузетништво“. Ова измјена предузима се из разлога што је област предузетништва која за циљ има испуњавање различитих друштвених циљева уређена путем Закона о друштвеном предузетништву Републике Српске („Службени гласник Републике Српске“, број 111/21). У складу с тим, потребно је извршити и терминолошку промјену у овом закону, а ради усаглашавања са називом ове области предузетништва из наведеног посебног закона.

Поред тога, овим чланом допуњава се и принцип стварања услова за благовремено препознавање тешкоћа у пословању привредних субјеката и пружања подршке тим субјектима на отклањању тешкоћа које имају у пословању. На овај начин ће се омогућити помоћ субјектима да превазиђу своје проблеме. Наведена мјера дјелимично је усклађена са Саопштењем Комисије Савјету, Европском парламенту, Европском привредном и социјалном одбору и Одбору регија: Превазилажење стигме пословног неуспјеха – политика друге шансе – Спровођење Лисабонског партнерства за раст и запошљавање (COM(2007) 584 5.10.2007.)

Чланом 2. предлаже се измјена члана 12, којим се уређује поступак доношења Стратегије развоја МСП у Републици Српској. Разлог за измјену овог члана је усаглашавање одредаба овог закона са Законом о стратешком планирању и управљању развојем у Републици Српској („Службени гласник Републике Српске“, број 63/21). У складу с тим, овим чланом прописује се да Влада Републике Српске доноси наведену стратегију.

Поред тога, а у односу на важећу одредбу, овим чланом уводи се и могућност доношења стратешког документа у области предузетништва жена. Ова могућност уводи се због значаја доношења посебног секторског документа за предузетнице, како би се унаприједила конкурентност субјеката у власништву жена и повећао број субјеката које воде жене или су у власништву жена.

Чланом 3. предлажу се интервенције у члану 13. Закона, које се односе на праћење реализације Стратегије развоја МСП и израду Годишњег извјештаја у области МСП.

Праћење релаизације Стратегије усклађено је Законом о стратешком планирању и управљању развојем у Републици Српској, који прописује обавезу за републичке органе управе да израђују гoдишњe извјештаје о спровођењу секторских стратегија. Из тог разлога, а у циљу постизања усаглашености законских рјешења, потребно је прописати и обавезу израде годишњег извјештаја о спровођењу Стратегије развоја МСП.

Поред тога, а у односу на важеће законско рјешење, овим чланом утврђују се и основни елементи Годишњег извјештаја у области МСП. Ови елементи прописују се у циљу што прецизнијег одређивања садржаја наведеног извјештаја.

Чланом 4. предлаже се измјена члана 16, којим се утврђују корисници подстицаја. У односу на важећу одредбу овом измјеном детаљно се нормирају субјекти који могу остварити право на подстицај. Разлог за ову измјену је постићи што бољу видљивост субјеката који могу остварити право на подстицај у области МСП.

Поред тога, овим чланом наглашава се и да се право на подстицајна средства остварује по основу пројекта и уједно се нормира и дефиниција пројекта. На тај начин истиче се да се додјела подстицајних средстава у области МСП заснива на пројектном финансирању, а што је у складу са захтјевима из закона којим се уређује извршење Буџета Републике Српске. Циљ пројектног финансирања је успоставити претпоставке да се у пројекту, као инвестиционом документу МСП, дефинишу потребне активности и улагања, као и начин и рокови њихове реализације, а све у циљу успјешног и временски одређеног остварења предмета пројекта.

Чланом 5. предлаже се допуна члана 17, којим се утврђује сврха додјеле подстицајних средстава за МСП. Важећи закон прописује да се подстицаји у овој области додјељују за побољшање конкурентности МСП и успостављање и јачање предузетничке инфраструктуре.

Поред поменуте двије сврхе додјеле подстицаја, овом одредбом наглашава се и да се подстицајна средства додјељују и у сврху промоције МСП. Ова сврха није суштински ново законско рјешење, будући да се подршка промоцији МСП реализовала у оквиру програма побољшања конкурентности МСП. Како се овим законом намјене у вези са промоцијом МСП издвајају у посебан члан, јавила се потреба за допуном и члана којим се утврђује сврха додјеле подстицајних средстава за МСП.

Чланом 6. мијења се члан 18, којим се прописују намјене додјеле подстицаја за побољшање конкурентности МСП.

У односу на важеће законско рјешење, овим чланом сажетије и конкретније се нормирају намјене додјеле подстицаја за побољшање конкурентности МСП. Разлог за овај начин нормирања је успоставити правни оквир, који је препознатљив за што више субјеката са статусом МСП, а све у циљу унапређења и повећања подстицајних мјера у овој области. На тај начин побољшава се квалитет инвестиционих улагања и пројеката који се реализују у Републици Српској, а што доприноси унапређивању пословног окружења, као и већем приливу инвестиција, привредном расту и запошљавању.

Чланом 7. допуњава се текст Закона са новим чланом 18а. Овај члан додаје се ради детаљног навођења намјена додјеле подстицаја које се односе на промоцију МСП. Разлог за ову допуну садржан је у значају који имају промотивне активности за побољшање инвестиционог амбијента и доприноса одрживој привреди.

Чланом 8. мијења се члан 19, којим се прописују намјене додјеле подстицаја за успостављање и јачање предузетничке инфраструктуре.

Овом измјеном, а у односу на важећу одредбу, акценат се ставља на изградњу инфраструктуре у пословној зони и адаптацију простора и набавку опреме у технолошком парку, предузетничком инкубатору и кластеру, као осталим облицима предузетничке инфраструктуре.

Чланом 9. предлажу се измјене у члану 21, којим се уређује начин именовања, састав и дјелокруг рада комисије за спровођење поступка додјеле подстицајних средстава.

Овим измјенама прецизно се нормира да министар привреде и предузетништва именује поменуту комисију за сваку врсту и сврху додјеле подстицајних средстава. Поред тога, јасно се уређује и начин на који се одређује састав поменутих комисија.

Дакле, циљ ових измјена је отклонити дилеме у вези са бројем и саставом комисија које спроводе поступак додјеле подстицаја за МСП.

Чланом 10. мијења се и терминолошки усаглашава назив ресорно надлежног министарства за област научнотехнолошког развоја са Законом о измјенама Закона о републичкој управи („Службени гласник Републике Српске“, број 90/23).

Осим тога, предлаже се и да се конкретан назив коморе која заступа интересе самосталних предузетника замијени са уопштеном синтагмом, која упућује на ову организацију. Овај приједлог износи се због израде новог Закона о самосталним предузетницима, који предвиђа промјену назива наведене организације из „Занатско-предузетничке коморе Републике Српске“ у „Комора самосталних предузетника Републике Српске“. Због тога, наведена организација наводи се на уопштен начин, а све у циљу постизања усаглашености законских рјешења.

Члан 11. прописује ступање на снагу овог закона.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

**VIII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са Смјерницама за консултације у изради прописа и других општих аката („Службени гласник Републике Српске“, број 86/22), Преднацрт закона објављен је на интернет страници Министарства привреде и предузетништва да би се учинио доступним широј јавности ради давања евентуалних примједаба и коментара.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна финансијска средства из буџета Републике Српске.

Доношење овог закона економски је оправдано, јер се планира подршка субјектима који имају тешкоће у пословању у циљу превазилажења истих. Такође, боље се фокусира подршка за привредне субјекте у циљу унапређења њихове конкурентности. Будући да се мијења процедура доношења стратешких докумената и извјештавања у овој области, боље ће се формулисати и реализовати активности и пројекти у овој области.